送趙龍圖歸四明
作者：釋師範
朝代：宋

paragraphs: 昔年曾約歸四明，掇鉢共飯莆菜羹。
東園蔬薺幾衰長，望之何以辜斯盟。
鏗鏗小節何足拘，大名當振聲谹谹。
旌旗不動剿胡種，屈伸一臂逾長城。
淮甸既肅四海肅，豐功盛德應難名。
了知八珍與藜莧，清閑富貴但等平。
我罹劫火固無悶，公視晝錦不以榮。
七佛承承竟何據，六祖忉忉空碗鳴。
君不見剎竿頭上鐵龍頭，鴻毛至重山嶽輕。